**BTI - Case Thea 13 år ungdomsskole Nivå 0.**

**Situasjon:**

Thea går i 8. klasse. Hun er populær. Hun er middels flink i skolefag, men strever med matematikk. Hun er flink i håndball, men sluttet med det for ca. et halvt år siden. Den siste tiden har hun stadig bedt gymlæreren om å få slippe gym. Hun har sagt at hun har vondt i hodet. Ved et par anledninger har hun hatt med melding fra mor, der det står at hun ikke skal ha gym på grunn av hodepine.

Gymlærer tar Thea til siden og spør om det er noe spesielt som plager henne. Hun feier det litt av med at det er mye press for tiden. Mens de prater legger læreren merke til at hun har ferske risp og arr etter sår nederst på armen. Thea legger merke til at læreren ser dette og går.

Til drøfting:

På hvilket nivå i handlingsveilderen er denne situasjonen?

Hva bør gymlæreren gjøre videre og når?

Finner gymlæreren noen hjelp i skolens handlingsveilder – eventuelt på hvilket nivå?

Er det andre på skolen gymlæreren kan drøfte saken med?

Er det grunnlag for bekymring? Hvem avgjør det?

Hva gjør man dersom man ikke er bekymret?

Bør man ha en samtale med Thea og eventuelt hvem bør gjøre det? Finnes det veiledningsmateriell/verktøy i handlingsveilderen for en slik samtale?

Bør man ha en samtale med foreldrene til Thea, og eventuelt hvem bør gjøre det? Finnes det veiledningsmateriell/verktøy i handlingsveilderen for en slik samtale?

Spesielt om brukermedvirkning nivå 0:

Hva om skolen ikke tar kontakt med foreldrene og foreldrene selv er bekymret for –Theas trivsel?

Hvilken informasjon gir skolen til foreldre, i forhold til hvem de kan henvende seg til utenom klasselærer, dersom de er bekymret for sine barn?

Hvem kan Thea ta kontakt med på skolen dersom hun har det vanskelig?

Hvilken informasjon gir skolen til elever om dette?

Hva om en elev ikke har noen god kjemi med klasselærer- hvem kan eleven da kontakte på skolen?

**Fortsettelse:**

Klasselærer snakker med Thea. Thea viser motvillig klasselæreren at hun har en del kuttskader på den ene armen. Hun sier det er greit at han snakker med foreldrene, men helst bare far, fordi mor er så masete og stressa, hun masete på karakterer hele tiden.

Mor og far møter til samtale med klasselærer. De forteller at de over et par måneder har vært urolig for datteren, men at de ikke helt har visst hvem de kunne snakke med. Thea isolerer seg mye på rommet og til foreldrene sier hun at det er mye mas på skolen. Hun føler seg utenfor klassen, etter at hun sluttet på håndballen. Venninnene er veldig engasjert der. Foreldrene vil gjerne samarbeide med skolen. Thea vil ikke møte til samtale sammen med foreldrene.

Til drøfting:

Hva bør klasselæreren gjøre i denne situasjonen?

Er det noen tiltak som kan være aktuelle?

Er det aktuelt å involvere andre – hvordan og når?

Hva med informert samtykke – når er det aktuelt?

Beskriver skolens handlingsveileder noe som kan være til hjelp?

Hva gjør man dersom man ikke er bekymret?

Hvordan er brukermedvirkning ivaretatt i forhold til foreldrene og Thea?